KTCโอ่โกยกำไรปีนี้พุ่ง2เท่า
KTC ลั่นปีนี้กำไรโตกว่า 2 เท่า จากปีก่อนที่ 255 ล้านบาท มั่นใจผู้ถือบัตรใหม่ทะลุเป้าหมาย 1 แสนใบ
29 พ.ค. 2556

KTC ลั่นปีนี้กำไรโตกว่า 2 เท่า จากปีก่อนที่ 255 ล้านบาท มั่นใจผู้ถือบัตรใหม่ทะลุเป้าหมาย 1 แสนใบ
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (KTC) เปิดเผยว่า ปี 2556 บริษัทจะมีกำไรจากการดำเนินงานเติบโตมากกว่า 2 เท่า จากปีก่อนที่มีกำไร 255 ล้านบาท โดยไตรมาส 1 มีกำไรสุทธิ 477 ล้านบาท แต่เป็นกำไรจากการดำเนินงาน 201 ล้านบาท ส่วนที่เหลือเป็นกำไรพิเศษที่บริษัทได้รับจากการขายเงินลงทุนหุ้นที่มีอยู่ต่างประเทศ
สำหรับรายได้คาดว่าปีนี้จะเติบโตมากกว่า 10% จากปีก่อนที่ทำได้ 1.13 หมื่นล้านบาท และไตรมาส 1 ทำได้ 2,901 ล้านบาท
ทั้งนี้ ผลประกอบการที่ดีขึ้นมาจากหลายปัจจัย แต่ประเด็นหลักคือบริษัทออกแคมเปญและกิจกรรมทางการตลาดมาได้ตรงใจกับลูกค้า ซึ่งสอดคล้องกับพฤติกรรมของลูกค้าที่นิยมใช้บัตรเครดิตมากกว่าการใช้เงินสด ซึ่งมั่นใจว่าปีนี้จะมีผู้ถือบัตรใหม่เกินเป้าหมายที่คาดไว้ 1 แสนใบ และปัจจุบันมีผู้ถือบัตรเครดิตของ KTC 1.5 ล้านใบ ซึ่งมีการใช้อย่างสม่ำเสมอจำนวน 1.2 ล้านใบ
“กำไรจากการดำเนินงานเราจะโตมากกว่า 2 เท่า ลำดับต่อไปต้องทำให้มีกำไรสุทธิเติบโตเข้าสู่หลัก 1,000 ล้านบาทให้ได้ จากความพยายามปรับลดค่าใช้จ่ายในการบริหารงานโดยไม่นับกิจกรรมการส่งเสริมการตลาดให้อยู่ในระดับ 2728% ของต้นทุนโดยรวม จาก 12 ปีก่อนอยู่ที่กว่า 30%” นายระเฑียร กล่าว
อย่างไรก็ดี สิ่งที่บอกว่ามีลูกค้านิยมใช้บัตรเครดิตมากขึ้น จากยอดใช้จ่ายของภาคเอกชนอยู่ที่ 6 ล้านล้านบาท โดยมีการใช้จ่ายผ่านบัตรเครดิตอยู่ที่ 17% ซึ่งเติบโตกว่าปีก่อนที่ 15% แต่ก็ยังมีช่องว่างให้การใช้จ่ายผ่านบัตรเครดิตจะเติบโตได้เพิ่มขึ้นอีก
นายระเฑียร กล่าวถึงราคาหุ้นที่เพิ่มขึ้นต่อเนื่องมาตั้งแต่ต้นปีที่ผ่านมาว่าไม่สามารถตอบได้ว่าเป็นเพราะอะไร แต่สิ่งที่ทำได้คือการทำผลการดำเนินงานให้ออกมาดีที่สุด
ด้านราคาหุ้น KTC กระโดดขึ้นในช่วงบ่าย และปิดที่ 47 บาท บวก 3.50 บาท หรือ 8.05%